M. Sabolová, poslankyňa: (2010-02-11):
Na začiatok prednesiem text interpelácie a potom by som mu rada ešte povedala pár skutočností, aby túto snemovňu nezavádzal. Vážený pán minister školstva, interpelujem vás vo veci návrhov na vymenovanie profesorov, ktoré vám boli doručené v priebehu rokov 2008 a 2009 a ktoré ste do dnešného dňa nepredložili Kancelárii prezidenta Slovenskej republiky na vymenovanie. Na neoprávnenosť takéhoto postupu vás upozornil aj generálny prokurátor Dobroslav Trnka svojím listom č. VI/1GD 480/09-9 zo dňa 26. januára 2010, v ktorom konštatuje, že ide o porušenie zákona a o neoprávnené prieťahy v konaní. Vážený pán minister, interpelujem vás, prečo neboli z rezortu ministerstva školstva odoslané všetky návrhy na vymenovanie profesorov do kancelárie prezidenta? Koľko žiadostí z roku 2008 a roku 2009 na menovanie za profesorov zostalo na ministerstve školstva neodoslaných prezidentovi na menovanie? A žiadam vás o menovité zverejnenie kandidátov, ktorých ste nepredložili prezidentovi Slovenskej republiky do januára 2010 na menovanie za profesorov, ako aj uvedenie dôvodov prečo ste zadržali návrhy na ministerstve. Vážený pán minister, mám tu list generálneho prokurátora z 26. januára adresovaný vám, pán minister, v ktorom vás upozorňuje, že je potrebné opätovne sa zaoberať návrhmi vysokej školy. Je to upozornenie práve na tú časť, ktorou kolega Szigeti vás na hodine otázok žiadal o vysvetlenie, kde vás zároveň žiada, aby ste neodkladne, najneskôr do 30 dní od doručenia upozornenia prokurátora v danej veci, ho informovali a prijali opatrenia a žiada vás, aby ste ho informovali o termíne prejednania upozornenia, nakoľko sa mieni na tomto zúčastniť. Vo svojom liste generálny prokurátor vymenúva kandidátov na vymenovanie za profesorov, ktorí sú tu z 31. 10. 2008, z 22. 12. 2008, z 30. januára 2009, mená z 20. mája 2009, z 27. mája 2009, z 9. septembra 2009 a zároveň tu je citácia: „Takýmto konaním“, to píše vám, pán minister, „takýmto konaním ministerstva došlo k porušeniu zákona a neodôvodneným prieťahom v konaní o vymenovaní vyššie uvedených profesorov“. Darmo hovoríte, pán minister, že to máte, ale táto snemovňa to nemá, títo poslanci nepoznajú také vážne upozornenie na porušenie zákona vami, pán minister školstva, pretože nezáleží od vás, či sa vám páči, alebo nepáči, že jedna škola habilituje 20 alebo len 3, alebo 5, to nie je závislé od vás. Ak ste mali výhrady voči tomu, že títo ľudia nemôžu byť menovaní za profesorov, mali ste vrátiť návrhy, mali ste aspoň odpísať, mali ste upozorniť. Ale vy sa správate ako mŕtvy chrobák, pán minister. A tu je jasný dôkaz, v tomto liste, čerstvom liste, potom, kedy ste dokonca na menovanie za profesorov zaradili alebo odoslali prezidentovi aj habilitovaných kandidátov úplne na konci roka 2009. Čiže je tu nejaký protekcionizmus? Koho preferujete? Ako si vy dovoľujete robiť výber alebo rozhodnutie, či ten alebo onen človek je vhodným kandidátom na profesora, keď ste nesedeli vo vedeckej rade, ktorá ich habilitovala? Pán minister, nesedeli ste v tejto, ktorí ich posudzovali a bola by som rada, keby ste aj vy pokojne počúvali, ako sa my snažíme počúvať niekedy aj vaše nepravdy, ktoré tu zazneli na hodine otázok. Moja ďalšia interpelácia je na ministra dopravy. Je to viac-menej konkrétna a praktická interpelácia. Vážený pán minister dopravy, na základe podnetu z regiónu vás interpelujem vo veci obchvatu mesta Svidník. Podľa mediálne dostupných informácií obchvat mesta Svidník je už dokončený a mal byť sprejazdnený na jeseň 2009. Ale nakoľko došlo k zosuvom pôdy a tým aj poškodeniu niekoľkých častí cesty, obchvat nemôže slúžiť prevádzke, a to aj napriek vašim prísľubom, že sa tak stane do konca novembra 2009. Informácie z ministerstva dopravy, konkrétne cez info som zisťovala, hovoria o ílovitých podložiach v miestach zosuvu pôdy a nedodržanej technológii počas výstavby a taktiež hovorí len o pravdepodobnom otvorení obchvatu, a to na jar 2010. Vážený pán minister, interpelujem vás, kto je menovite  zodpovedný za nedodržanie termínu sprevádzkovania obchvatu, aké opatrenia ste voči nemu prijali a aký je konečný termín sprevádzkovania. Na dovysvetlenie tejto interpelácie. Obrátili sa na mňa občania, ktorí žijú vo Svidníku pri komunikácii, ktorá je síce štvorprúdovkou, ale je pri zástavbe, kde skutočne to ohrozuje nielen životné prostredie, bezpečnosť, ale je tam aj hluk, prach, praskliny na domoch, a preto by som bola rada, pán minister, keby ste v tejto veci nielen odpovedali, ale vykonali aj nápravu. Moja druhá interpelácia, pán minister, je ešte na vás, pán minister dopravy – a to je na základe podnetu tiež z regiónu –   interpelujem vás vo veci platenia daní z motorových vozidiel. Zákon č. 8/2009 Z. z. o cestnej premávke § 51 hovorí, že pri preprave nákladu sa nesmie prekročiť najväčšia prípustná celková hmotnosť vozidla, najväčšia prípustná hmotnosť jazdnej nápravy, najväčšia prípustná celková hmotnosť pripojeného vozidla, ani najväčšia prípustná hmotnosť pripadajúca na nápravy vozidla. Zákon č. 582/2004 Z. z. o miestnych daniach v § 87 stanovuje základ dane, ktorá vychádza pri úžitkovom vozidle a autobuse z ich celkovej hmotnosti v tonách a počtu náprav. Nariadenie vlády z 8. júla 2009 č. 349/2009 stanovuje najväčšiu prípustnú hmotnosť motorových vozidiel so 4 a viacerými nápravami na 32 ton. Pán minister, interpelujem vás, prečo sa majiteľovi úžitkového vozidla, ktorý má v technickom osvedčení uvedenú celkovú prípustnú hmotnosť 40 ton, ukladá platiť daň vypočítanú podľa zákona o miestnych daniach práve z tejto hmotnosti, keď nariadenie vlády obmedzuje najväčšiu prípustnú hmotnosť motorových vozidiel so 4 a viacerými nápravami na Slovensku len na 32 ton. Viete o tejto skutočnosti a chcete ju riešiť? Lebo táto diskrepancia zákona a nariadenia vlády je sociálne nespravodlivá a rozdiel nevyužitých 8 ton medzi 32 prípustnými a 40 ton, ktoré sú v technickom preukaze, je rádovo cca 400 eur pre jedno motorové vozidlo. Môžete túto skutočnosť zapracovať do vládneho návrhu zákona o cestnej premávke, ktorý je v druhom čítaní? Moje tri interpelácie ešte, krátke, sú na ministra zdravotníctva. Jedna nadväzuje na hodinu otázok. Vážený pán minister zdravotníctva, interpelujem vás vo veci nákupu sanitiek pre Záchrannú dopravnú a zdravotnícku službu Bratislava. Bolo výberové konanie po kontrole Úradu pre verejné obstarávanie uzatvorené? Ako vyhodnotil Úrad pre verejné obstarávanie výberové konanie po námietkach iných dodávateľov? Vedeli ste o uzatvorení kúpnej zmluvy na nákup sanitiek pre Záchrannú zdravotnícku službu Bratislava aj napriek tomu, že nebola ukončená kontrola výberového konania z ÚVO? Ako je možné, že v prípade neukončenej kontroly výberového konania štátna záchranka uzatvorila zmluvy na nákup sanitiek? Druhá interpelácia na vás, pán minister zdravotníctva, je vo veci tendra na výber poskytovateľov na záchrannú zdravotnú službu. Kedy umožníte poslancom zdravotníckeho výboru nahliadnuť do spisov z výberového konania na výber poskytovateľov záchrannej zdravotnej služby vo všetkých troch kolách? Umožníte aj jednotlivým poslancom z výboru pre zdravotníctvo nahliadnuť do spisov? Koľko žiadostí na stanice záchrannej zdravotnej služby bolo vyradených z výberového konania u štátnej záchranky, záchrannej zdravotnej a dopravnej služby Bratislava v jednotlivých kolách, pretože nesplnili podmienky na zaradenie do komisie? Je tu dôvodné, poviem, až podozrenie, že boli to len fiktívne žiadosti, aby predložili niekoľko desiatok žiadostí, pretože jedna z podmienok bol aj počet žiadostí a aby sme vyradili desiatky žiadostí, ktoré nespĺňali náležitosti z výberového konania a vybrali len tie, na ktoré doručili overené doklady. Mňa by veľmi zaujímali tie krabice na ministerstva zdravotníctva, ako sú naplnené tým množstvom dokumentov, ktoré by pri tých záchrankách mali byť. A ešte jedna krátka interpelácia je vo veci zlučovania zdravotných poisťovní: Spoločnej zdravotnej poisťovne a Všeobecnej zdravotnej poisťovne. Pri zlučovaní zdravotných poisťovní malo dôjsť k prechodu zamestnancov Spoločnej zdravotnej poisťovne do Všeobecnej zdravotnej poisťovne. Na akých pozíciách ostali riaditelia pobočiek Spoločnej zdravotnej poisťovne vo Všeobecnej zdravotnej poisťovni? Toľko moje interpelácie. Ďakujem.